Komisjoni määrus (EÜ) nr 2605/98,

3. detsember 1998,

millega muudetakse määrust (EÜ) nr 1768/95 ühenduse sordikaitset käsitleva nõukogu määruse (EÜ) nr 2100/94 artikli 14 lõikes 3 osutatud põllumajandusliku erandi rakenduseeskirjade kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuli 1994. aasta määrust (EÜ) nr 2100/94 ühenduse sordikaitse kohta [1] (edaspidi "algmäärus"), muudetud määrusega (EÜ) nr 2506/95, [2] eriti selle artikli 14 lõiget 3,

ning arvestades, et:

algmääruse artiklis 14 sätestatakse erand ühenduse sordikaitsest põllumajandusliku tootmise kaitsmiseks (põllumajanduslik erand);

komisjoni määrusega (EÜ) nr 1768/95 [3] on kehtestatud tingimused kõnealuse erandi jõustamiseks ning aretaja ja põllumajandustootja õigustatud huvide kaitsmiseks;

sel ajal ei olnud võimalik täpsustada kõnealuse erandi kasutamise eest makstava õiglase tasu määra;

kõnealuses määruses on siiski ette nähtud, et esialgne määr ning hilisemate kohanduste süsteem tuleb täpsustada niipea kui võimalik;

vahepeal on aretajate ja põllumajandustootjate organisatsioonide vahel mitmes liikmesriigis sõlmitud lepingud, mis käsitlevad muu hulgas kõnealuse tasu määra;

tuleks tagada lepingute kasutamine ühenduse suunistena tasu määra kindlaksmääramisel vastavate alade ja liikide puhul;

sellistel aladel või selliste liikide puhul, mille suhtes kõnealuseid lepinguid ei kohaldata, on makstav tasu põhimõtteliselt 50 % paljundusmaterjali litsentseeritud tootmise eest makstavatest tasudest, mida kohandatakse sobiva liugskaala alusel, kui selline skaala on vastava riigi sordikaitse jaoks kehtestatud;

kõnealused määrad vaadatakse läbi hiljemalt 1. jaanuariks 2003;

tuleks sätestada mõistlik soodustus edasiste lepingute kiireks sõlmimiseks aretajate ja põllumajandustootjate organisatsioonide vahel veel hõlmamata alade või liikide kohta, kui sellised lepingud on juba koostamisel; üksnes piiratud ajavahemiku jooksul kohaldatav eespool täpsustatust madalam tasumäär võib julgustada teatavaid organisatsioone lõpetama selliste lepingute ettevalmistamist niipea kui võimalik;

on konsulteeritud ühenduse sordiameti haldusnõukoguga;

käesolevas määruses ettenähtud meetmed on kooskõlas alalise sordikaitsekomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1768/95 artiklile 5 lisatakse lõiked 4, 5, 6 ja 7:

"4. Kui lõikes 2 osutatud juhul on sõlmitud tasu käsitlevad kokkulepped ühenduses asuvate ühenduse, riiklikul või piirkondlikul tasandil asutatud sordiomanike ja põllumajandustootjate organisatsioonide vahel kas töötlejate organisatsioonide osalusel või ilma selleta, kasutatakse kokkulepitud määrasid suunistena asjaomasel alal ja asjaomase liigi puhul makstava tasu kindlaksmääramisel, juhul kui asjaomaste organisatsioonide volitatud esindajad on komisjonile kirjalikult teatanud kõnealused määrad ja sellekohased tingimused ning kui selle teatamise alusel on kokkulepitud määrad ja sellekohased tingimused avaldatud ühenduse sordiameti ametlikus väljaandes.

5. Kui lõikes 2 osutatud juhul ei kohaldata lõikes 4 osutatud lepinguid, on makstav tasu lõike 2 kohaselt 50 % paljundusmaterjali litsentseeritud tootmise eest makstavast tasust.

Kui liikmesriik on komisjonile enne 1. jaanuari 1999 teatanud lõikes 4 osutatud lepingu peatsest sõlmimisest asjakohaste riikliku või piirkondliku tasandi organisatsioonide vahel, on kõnealusel alal kõnealuste liikide puhul makstav tasu eespool märgitud 50 % asemel 40 %, kuid üksnes sellise põllumajandusliku erandi kasutamise korral, mis on kehtestatud enne kõnealuse lepingu rakendamist ja mitte hiljem kui 1. aprillil 1999.

6. Kui lõikes 5 osutatud juhul on põllumajandustootja kasutanud põllumajanduslikku erandit vastavas ajavahemikus rohkem kui 55 % puhul tootmiseks kasutatavast asjaomase sordi materjalist, tuleb asjaomasel alal ja asjaomase liigi puhul maksta tasu määr, mida kohaldataks asjaomase sordi puhul juhul, kui see oleks kaitstud asjaomase liikmesriigi riikliku sordikaitsesüsteemiga, kui kõnealune süsteem on olemas ning selle raames on kõnealune määr kindlaks määratud, ning tingimusel, et kõnealune määr on üle 50 % paljundusmaterjali litsentseeritud tootmise eest makstavast lõikes 2 osutatud tasust. Kui selline määr riiklikus kavas puudub, kohaldatakse lõiget 5, olenemata kasutamise määrast.

7. Hiljemalt 1. jaanuariks 2003 vaadatakse läbi lõike 5 esimese lõigu ja lõike 6 sätted, võttes arvesse kõnealuse määruse kohaldamisel saadud kogemusi ja lõikes 3 osutatud tasakaalu muutumist, et kõnealuseid sätteid võimaluse korral kohaldada enne 1. juulit 2003, kui see on vajalik lõikes 3 osutatud mõistliku tasakaalu kehtestamiseks või stabiliseerimiseks kogu ühenduses või selle osas."

Artikkel 2

Käesolev määrus jõustub 20. päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja otseselt kohaldatav kõikides liikmesriikides.

Brüssel, 3. detsember 1998

Komisjoni nimel

komisjoni liige

Franz Fischler

[1] EÜT L 227, 1.9.1994, lk 1.

[2] EÜT L 258, 28.10.1995, lk 3.

[3] EÜT L 173, 25.7.1995, lk 14.

--------------------------------------------------